Wir, disz nach ✳ genampten ✳ Samùel Thillman, ✳ bùrger zuͦ Bern ✳ unnd der zitt hoffmeyster zuͦ Küngszvelden, ✳ innamen unnd alls ein bevelchshaber ✳ der
gestrenngen, ✳ edlen, ✳ frommen, ✳ vesten, ✳ fùrsichtigen, ✳ eresammen, ✳ wysen herren ✳ schùltheissen unnd rhatt der statt Bern, ✳ miner gantz gnedigen, lieben herren unnd obern, ✳ unnd ir gnad
nachkommen ✳ an einem, ✳ so denne ich, Huͦg von Hallwyll, gesessen uff Trostbùrg, ✳ innamen min selbs ✳ unnd miner nachkommen ✳ am annderen theille, ✳ thùnd kùnd mengklichem ✳
unnd bekennen offenlich mit diserem brieff, ✳ demnach grosze unwüssenheit bis annher beschechen ✳ unnd treffennlicher span endtstan möchte ✳ zwüschen dem groszen zennden des getreidts zuͦ Retterschwyll, ✳ unnseren gnedigen herren der statt Bern ✳ dem huͦsz Küngszvelden anhenngig, ✳ unnd minem, Huͦg von Hallwyll, ✳ zu Dürrenäsch unnd Teuffenthall, ✳
inn dem das sy nit eigenlich weder mit laachen nach marchsteinen unndergangen ✳ unnd entscheiden, ✳ das darùff hochernempte unnszere gn herren ✳ unns beiden obernempt
zuͦ uffenthallt, ✳ frid, ✳ rùw ✳ unnd fürkhommen kostens bevolchen unnd übergeben, ✳ uff die antrettinen unnd bylegerùng beider zennden zekeeren ✳ unnd inn byweszen allter eerenlütten, ✳ so des oùch wüssen tragen, ✳ wo unnd wie wytt je der zennden Retterschwyll ✳ unnd der zennden von Äsch unnd Töuffenthall gnommen werden, ✳ besichtigen ✳ unnd nach
unnszerem gùtt dùncken unnd ermessen harynnen niemandem mit wüssen ✳ weder mit dem zennden abbrechen ✳ nach meeren ✳ unnd wes wir des einen werden ✳ zù eewiger
wüssenheit zill unnd marchstein setzen, ✳ damit jetzigen unnd künfftigen zitten ✳ sich jemandts der unwüssenheit beklagen ✳ unnd dhein übergriff sich im zennden nëmmen ✳
endtschùldigen mög. ✳ das wir, obernempte Samùel Thillman innamen miner gn herren ✳ unnd ich, Hùg von Hallwyll, von min wegen ✳ inn gestallten nachvolget ✳ nach bester unszer
khommenheit ✳ unnd erdùrens ✳ erstattet ✳ unnd die gemeldten zennden allso unnderscheiden ✳ unnd gemarchsteinet. ✳ unnd ist der erste marchstein gesetzt worden ✳ unnden am
holtz an der Kalchhalden, ✳ da ein allte buͦchen statt, ✳ zeigt abhin uff einannderen stein. ✳ der annder stein ist gesetzt ✳ zwüschen Caspar Schmid von Seon ✳ unnd Hanns Heggis von Retterschwyll acheren ✳ unnd statt uff Claùs Meyers von Seon acher, ✳ zeigt der fuͦren nach überhin zwüschen beiden acheren ✳ uff den dritten marchstein. ✳ der drytt marchstein ist gesetzt ✳
uff dem Kalchrein ✳ neben einem birboùm, ✳ zeigt abhin gegen dem Wellenberg ✳ uff den viertten marchstein. ✳ was unnden halb gehörtt minen gn herren ✳ inn Retterschwyler zennden ✳
unnd was oben gegen Urmishalden ist ✳ gehört mir, Hùg von Hallwyll, inn Toùffenthaler zennden. ✳ der viertt marchstein ist gesetzt uff Kalchrein ✳ oben an Lienhartt Blaaren
acher ✳ uff dem Kalchrein, ✳ zeigt grichtigs abhin uff dem Kalchthall Rein uff den fünfften stein vor uff dem Gùttsch. ✳ der fünfft marchstein statt uff dem Kalchthall Rein ✳ vor uff
dem Guͦttsch, ✳ zeigt abhin uff den sechszten marchstein ✳ der unnden am Kalchthall Rein am boden inn Heggis acher gegen den Wellenberg statt. ✳ was im Kalchthall Boden gehörtt
minem gn herren ✳ unnd was aber gegen Urmis Halden unnd inn Wampff zennden gehörtt mir, Huͦg von Hallwyll. ✳ der sechst marchstein statt im boden ✳ inn Heggis acher,
der zeigt unnden an dem Hochrein uszhin ✳ uff den sibenden ✳ zwüschen Caspar Müller von Seon ✳ unnd Hanns Heggis acheren ✳ gegen Urmis uszhin. ✳ der sibend marchstein
statt ✳ vor an dem gestüd, ✳ zeigt grichtigs oben annhin ✳ unnden am schwartz birboùm ✳ zwüschen Hanns Heggi unnd Geörg Blaaren gütteren ✳ uff den achten marchstein. ✳ der acht
marchstein ✳ zeigt grichtigs der fuͦren nach uszhin ✳ gegen der zoùg uff den nündten marchstein ✳ zwüschen Georg unnd Lienhartt Blaar unnd Ruͦdollff Sibenhertzen acheren. ✳ der
nündt marchstein ✳ zeigt uszhin der fuͦren nach ✳ zwüschen der Sibenhertzen unnd Lienhartt Blaaren acheren ✳ unnd an die zoùg, da der zechend marchstein statt. ✳ der zechend
marchstein ✳ statt an der zoùg by des Puͦren matten. ✳ was unnder den marchsteinen gehörtt minen gn herren ✳ unnd was ob den marchsteinen ✳ gehörtt mir, Hùg von Hallwyll. ✳
unnd alls die marchstein inn gestallten vorstatt uffgricht ✳ unnd ettwas unglegenheit ✳ zwüschen beiden zennden ettlicher acheren halb erschynnen, ✳ derhalben wir den
zennden allso abgewechslet. ✳ unnd hab ich, Hùg von Hallwyll, minen gnedigen herren der statt Bern ✳ zùhannden dem hùsz Küngszvelden ✳ usz minem zennden inn den
Retterschwiler zennden ✳ uff diszeren ackeren zesamblen gëben: ✳ item inn der zelg ob Retterschwyll ✳ bùwt der Heggi ein jùchartten ✳ am Vogell Acher, ✳ litt oben an Lienhartt Blaaren acher, ✳
stoszt uszhin an die Escher zoùg hag, ✳ innherwertts stoszt an Lienhartt Blaren acher. ✳ item ein halb jùchartt ungevar, ✳ buͦwt Lienhartt Blaar, ✳ litt unnden an der Sibenhertzen
gütter von Asch, ✳ so jetz Hanns Sùtter von Esch bùwt, ✳ stoszt uszhin an Escher zoùg hag ✳ an der von Esch matten. ✳ dargegen so gib ich, der hoffmeyster, innamen miner gn herren ✳
usz dem Retterschwiler zennden ✳ ime, jùngkher Hùgen, uff diszeren nachbestimmten ackeren ✳ den zennden zenemmen ✳ alls inn der zelg ob Retterschwyll. ✳ item ein halb jùchart
acher, ✳ litt zù Esch inn Urmis inn der selben zelg, ✳ bùwt jetz Hanns Sùtter, ✳ stoszt ob Brettbrùnnen uszhin ✳ ob Walltis matten uszhin. ✳ item bùwt Hanns Blaar, genandt
Bùr, ein acher, ist ein viertteil einer jùchartt, ✳ litt inn der zelg gegem wyer, ✳ litt inn dem mosz acher ✳ zwüschen Kleinhanns Berttschi ✳ unnd Hanns Sùtters mosz acher unnd
stost über die strasz, so gan Hallwyll gadt. ✳ item Uly Wallti bùwt ein acher inn der zelg gegen Lüttwyll, ✳ ist ein halb jùchartt, ✳ litt im Fèrrenstall, ✳ stoszt an weg, der gan
Bonerschwyll gadt, ✳ unnd litt oben an Hanns Sùtters acher. ✳ so wir dan mit bevelch unnd wüssen hochernampten unnszeren gn herren diszere zennendern an ortten
unnd ennden hievor erlütteret persönnlich ✳ inn byweszen nach genampten erenlütten ✳ unnszeren erachten nach gnùgsamlich unnderganngen ✳ unnd gesteinet, ✳
oùch zuͦ meerer kombligkheit ✳ wie dan die acker hievor verlybet ✳ den zennden abgewechszlet ✳ unnd des ane einich inntrag der unglichkeit groszem nach kleines nùtzes ✳
des einen worden ✳ geloben wir, Samùel Thillman, an statt hochgesagter miner gnedigen herren, ✳ ir nachkhommen, sovill den zennden des hùsz Küngszvelden
berürtt, unnd ich, Hùg von Hallwyll, ✳ für mich, mine nachkkommen, antreffend minen zennden ✳ inn vorbenemptenn ortten, ✳ wesz wir unns mit einannderen unnderredt, ✳ beschlossen ✳ unnd im werch vollendet ✳ vestengklich zehallten ✳ unnd verschaffen gehallten werde ✳ jetz unnd zù eewigen zitten ✳ eerbarlich unnd ane geverd. ✳ zügen,
so hieby waren, alls diszere bereinigùng unnd tùsch beschechen: ✳ die eerbaren Cleùwy Brùnner, allter unndervogt zuͦ Seon, ✳ Georg Blaar unnd syn sùn Heini
Blaar, ✳ oùch Lienhartt Blaar, sin bruͦder, ✳ alle von Retterschwyll ✳ ꝫc̄. des aber alles zù besagùng meere sicherheit unnd warem urckünd ✳ aller obgeschribner dinngen, ✳
so sind zween glichlùttend brieff geschryben ✳ unnd von unnseren beiden, Samùel Thillman unm Hùgen von Hallwyll, ✳ angehengkten innsyglen bewartt worden, ✳ die
da vollendet unnd uffgericht sind ✳ unnd jedem einer geben ✳ den fünffzechenden tag wollffmonadts, ✳ alls man zallt von der heillsammen gepùrt Christi
Jeszù, unnszers gnedigen herren, ✳ thùsenndt fùnffhùndert sechszigk unnd syben jar. ✳